  Майя Бывальцева Удмуртиысь биатлонистка Ульяна Кайшева Россилэн сборноеныз Дуннелэн кубокезлэн толшор люкетъёсаз пыриськоз. Россиысь Биатлонистъёслэн огазеяськонзылэн пресс-службаезлы со сярысь вераз сборнойлэн валтӥсь тренерез Александр Касперович. Солэн верамезъя, толшоре Дуннелэн кубокезлэн люкетъёсаз сюрес вылэ потозы Татьяна Акимова но Ольга Подчуфарова. Эшшо одӥг спортсменкая ми тренеръёслэн штабенызы пумкылъян кутӥмы — вераськон мынэ Ульяна Кайшева сярысь. Та спортсменкая среднегорьеын дасяськон умой пуктэмын. Кылем арын кадь янгышъёс медаз ни луэ. Али Ульяналэн умой кужымез, оскиськомы, Оберхофын со стартэ потыны кулэ ни. Та спортсменкаез Дуннелэн кубокезлэн люкетъёстӥз нуомы ни. Биатлонъя Россилэн сборноезлэн валтӥсь тренерез Александр Касперович Тодэ вайытом. Азьвылгес Ульяна Кайшева IBU-лэн кубокезлэн Австриын но Италиын ортчем люкетъёсаз пыриськиз. 7 но ӝыны иськемъем спринтын азвесь медаль утӥз, суро эстафетаын — зарни, озьы ик нырысетӥ луиз уйыса бызёнын. Биатлонъя Дуннелэн кубокезлэн ньылетӥ люкетэз Германиысь Оберхофын 5–8 толсуре ортчоз. Тегъёс: Спорт Ижкар Можга Биатлон Удмуртия УльянаКайшева  